Franska hrollvekjan Titane hlaut í gærkvöld gullpálmann á kvikmyndahátíðinni í Cannes og Norðmenn eru í sjöunda himni eftir að norsk leikkona var valin sú besta. Spike Lee, sem var formaður dómnefndarinnar, voru heldur mislagðar hendur á verðlaunahátíðinni.
Hrollvekjan Titane eftir Juliu Ducournau þykir bæði hrottafengin og frumleg. Ducarnau er aðeins önnur konan til að hljóta gullpálmannn á Cannes, það gerðist síðast 1993 þegar Jane Campion fékk þessi verðlaun fyrir The Piano.
Spike Lee, sem var formaður dómnefndar, hljóp illa á sig þegar franskur kynnir verðlaunahátíðarinnar bað hann að kynna fyrstu verðlaun kvöldsins. Bandaríski leikstjórinn misskildi spurninguna og hélt að hann ætti kynna fyrstu verðlaun og upplýsti því hvaða mynd hefði unnið aðalverðlaunin,
Þótt hugur margra í salnum hafi reikað aftur til Óskarsverðlaunanna 2017 þegar Lala Land var ranglega sögð hafa unnið Óskarinn sást Ducarnau flissa út í sal. Hún sagði kvöldið hafa verið fullkomið þar sem það væri ófullkomið.
Norðmenn eru jafnframt í sjöunda himni eftir að Renate Reinsve var valin besta leikkonan á hátíðinni fyrir leik sinn í kvikmyndinni Verdens verste menneske. Ágústhiminn, Brasilísk-íslensk stuttmynd, hlaut sérstaka viðurkenningu . Tveir Íslendingar komu að gerð myndarinnar; Kári Úlfsson framleiðandi og Brúsi Ólason klippari.